KOŠICE. Ako v stredu informovala polícia, mladý muž chcel skočiť z cestného mosta do rieky Hornád v Košiciach.
Dôvodom jeho rozhodnutia mala byť pri tom nešťastná láska.
"Privolaná hliadka Pohotovostnej motorizovanej jednotky mu zachránila život v poslednej chvíli," uviedla polícia.
Devätnásťročného Jaroslava na moste s rozpaženými rukami zbadala cyklistka. Bez váhania zavolala na políciu, čo mladíkovi zachránilo život.
"Boli sme blízko, keď nám zavolali z operačného strediska. Behom pár sekúnd sme boli na mieste. Chlapca sme schytili a stiahli do bezpečia," vyjadril sa pre televíziu JOJ policajt Tomáš Čeh.
Mladý muž s policajtmi nekomunikoval, no bol pokojný.
Záchranárom, ktorí ho previezli do nemocnice priznal, že sa potúžil alkoholom.